**INFORMATĪVAIS ZIŅOJUMS**

*Par patērētāju kreditēšanas normatīvā regulējuma pilnveidošanu*

Informatīvais ziņojums izstrādāts, lai vērstu Ministru kabineta uzmanību uz Ekonomikas ministrijai deleģētajiem uzdevumiem atsevišķu patērētāju kreditēšanas tiesiskā regulējuma aspektu sakārtošanai un aicinātu Ministru kabinetam tos pārskatīt, nosakot aktuālu un visaptverošu uzdevumu objektīvi izpildāmā termiņā priekšlikumu sagatavošanai patērētāju kreditēšanas tiesiskā regulējuma pilnveidošanai.

**1. Par Ministru kabineta 2011.gada 29.marta sēdes protokollēmuma (prot. Nr.20 41.§) „Likumprojekts “Grozījumi Komerclikuma spēkā stāšanās kārtības likumā” 4.punkta un Ministru kabineta 2013.gada 11.jūnija sēdes protokollēmuma (prot. Nr.34 34.§) „Informatīvais ziņojums "Par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai”” 2.punkta izpildi**

Saskaņā ar Ministru kabineta 2011.gada 29.marta sēdes protokollēmuma (prot. Nr.20 41.§) „*Likumprojekts “Grozījumi Komerclikuma spēkā stāšanās kārtības likumā*” 4.punktu Ekonomikas ministrijai tika uzdots līdz 2014.gada 1.janvārim izstrādāt un iesniegt izskatīšanai Ministru kabinetā patērētāju kreditēšanas regulējošu likumprojektu.

Savukārt saskaņā ar Ministru kabineta 2013.gada 11.jūnija sēdes protokollēmuma (prot. Nr.34 34.§) „*Informatīvais ziņojums "Par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai”*” 2.punktu Ekonomikas ministrijai tika uzdots sadarbībā ar Tieslietu ministriju izstrādāt patērētāju hipotekārās kreditēšanas tiesisko regulējumu un iekļaut to likumprojektā par patērētāju kreditēšanu (Ministru kabineta 2011.gada 29.marta sēdes protokola Nr.20 41.§ 4.punkts) pēc Eiropas Parlamenta un Padomes direktīvas par kredītlīgumiem saistībā ar nekustamo īpašumu pieņemšanas.

2014.gada 4.februārī tika pieņemta Eiropas Parlamenta un Padomes Direktīva 2014/17/ES *par patērētāju kredītlīgumiem saistībā ar mājokļa īpašumu un ar ko groza Direktīvas 2008/48/EK un 2013/36/ES un Regulu (ES) Nr. 1093/2010* (tālāk tekstā - Direktīva), kura jāievieš nacionālajā tiesību sistēmā **līdz 2016.gada 21.martam**. Ņemot vērā, ka Direktīva bija stājusies spēkā pavisam nesen, kā arī ievērojot Valsts prezidenta 2012.gada 12.decembra rīkojumu Nr.7 “Par priekšlikumu izstrādi likumu grozījumu skaita un apjoma samazināšanai”, abos iepriekš minētajos Ministru kabineta sēdes protokollēmumosdoto uzdevumu izpilde ar **2014.gada 9.jūlijaMinistru kabineta sēdes protokollēmumu (prot. Nr.32 3.§) “Likumprojekts “Grozījumi Komerclikuma spēkā stāšānās kārtības likumā”** tika pagarināta **līdz 2015.gada 1.aprīlim**.

Lai uzsāktu darbu pie Direktīvas ieviešanas, 2014.gada 11.jūlijā Ekonomikas ministrija izveidoja darba grupu, kuras sastāvā tika iekļauti pārstāvji no Tieslietu ministrijas, Finanšu ministrijas, Patērētāju tiesību aizsardzības centra, Latvijas Bankas, Finanšu un kapitāla tirgus komisijas, Latvijas Komercbanku asociācijas, Latvijas Darba devēju konfederācijas, Latvijas Tirdzniecības un rūpniecības kameras, Latvijas Nekustamo Īpašumu darījumu asociācijas, Latvijas Hipotekāro Nebanku Aizdevēju Asociācijas, Latvijas Lombardu asociācijas, Latvijas Nebanku kredītdevēju asociācijas, Latvijas Ķīlas kreditoru asociācijas, Latvijas Īpašumu vērtētāju asociācijas, Latvijas Kredītņēmēju asociācijas un Latvijas Patērētāju interešu aizstāvības asociācijas (turpmāk tekstā – Darba grupa).

Darba grupas ietvaros 2014.gada 13.septembra sēdē tika diskutēts par nepieciešamajiem normatīvo aktu grozījumiem saistībā ar Direktīvas ieviešanu, tostarp par atsevišķa kreditēšanas likuma izstrādi. Vairākums Darba grupas locekļu uzskatīja, ka atsevišķa patērētāju kreditēšanas likuma izstrāde šobrīd nebūtu vēlama, ņemot vērā, ka šāda normatīvā akta radīšana sekmētu nevajadzīgas diskusijas par šobrīd spēkā esošā tiesiskā regulējuma pārskatīšanu un apgrūtinātu Direktīvas prasību iestrādāšanu jau pastāvošajā regulējumā, kas jāpārņem līdz 2016.gada 21.martam.

Darba grupas ietvaros šobrīd turpinās aktīvs darbs pie Direktīvas prasību pārņemšanas, lai iestrādātu tās prasības jau pastāvošajā normatīvajā regulējumā.

**2. Par Ministru kabineta 2013.gada 11.jūnija sēdes protokollēmuma (prot. Nr.34 34.§) „Informatīvais ziņojums "Par hipotekārās kreditēšanas tiesiskā regulējuma nepilnību izvērtējamu un priekšlikumiem tā pilnveidošanai”” 5.punkta izpildi**

Saskaņā ar Ministru kabineta 2013.gada 11.jūnija sēdes protokollēmuma (prot. Nr.34 34.§) „*Informatīvais ziņojums "Par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai””* 5.punktu Ekonomikas ministrijai tika uzdots sadarbībā ar Tieslietu ministriju un Finanšu ministriju izvērtēt nepieciešamību izstrādāt un ekonomikas ministram nepieciešamības gadījumā līdz 2014. gada 1. janvārim noteiktajā kārtībā iesniegt izskatīšanai Ministru kabinetāpriekšlikumus grozījumiem Patērētāju tiesību aizsardzības likumā attiecībā uz gadījumiem, kad kredīta devējam nav tiesību papildus nekustamā īpašuma hipotēkai pieprasīt no patērētāja kā kredītņēmēja citussaistību izpildes nodrošinājumus.

Lai izpildītu minēto uzdevumu, Ekonomikas ministrija 2013.gada 19.decembrī organizēja sanāksmi ar Tieslietu ministrijas, Finanšu ministrijas, Patērētāju tiesību aizsardzības centra (tālāk tekstā – PTAC) un Latvijas Komercbankas asociācijas pārstāvjiem, lai pārrunātu normatīvā regulējuma izmaiņu nepieciešamību. Izvērtējot un apkopojot iesaistīto pušu viedokli, tika nonākts pie vienota secinājuma, ka Ministru kabineta sēdes protokollēmumā aktualizētais problēmjautājums ir zaudējis aktualitāti un atsevišķa Patērētāju tiesību aizsardzības likuma grozījuma izstrādāšana un virzīšana nav nepieciešama.

Attiecīgi 2014.gada 6.janvārī Ekonomikas ministrija nosūtīja Valsts kancelejai vēstuli, kurā informēja par Ministru kabineta sēdes protokollēmumā dotā uzdevuma izpildi, t.i., veikto izvērtējumu, un lūdza izbeigt uzdevuma izpildes kontroli.

2014.gada 24.martā Ekonomikas ministrija saņēma Ministru prezidentes L.Straujumas rezolūciju Nr.12/SAN-24, saskaņā ar kuru Ekonomikas ministrijai tika uzdots nodrošināt Ministru kabineta 2013.gada 11.jūnija sēdes protokollēmuma (prot. Nr.34 34.§) „*Informatīvais ziņojums "Par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai”*” 5.punktā dotā uzdevuma (Nr.2013-UZD-2050) izpildi, sagatavojot nepieciešamos priekšlikumus normatīvo aktu grozījumiem attiecībā uz gadījumiem, kad kredīta devējam nav tiesību papildus nekustamā īpašuma hipotēkai pieprasīt no patērētāja kā kredītņēmēja citus saistību izpildes nodrošinājumus, un iekļaut tos Ekonomikas ministrijas izsludinātajā likumprojektā „Grozījumi Patērētāju tiesību aizsardzības likumā” (VSS-1975).

Atbildot uz Ministru prezidentes L.Straujumas rezolūciju Nr.12/SAN-24, 2014.gada 14.augustā Ekonomikas ministrija nosūtīja vēstuli, kurā norādīja, ka Ekonomikas ministrija ir uzsākusi darbu pie Direktīvas prasību pārņemšanas un, ka 2014.gada 11.jūlijā ir izveidota Darba grupa direktīvas prasību ieviešanai. Lūdzot deleģēt pārstāvjus Darba grupai, Ekonomikas ministrija atkārtoti bija lūgusi atbildīgajām institūcijām sniegt viedokli un priekšlikumus par regulējumu attiecībā uz gadījumiem, kad kredīta devējam nav tiesību papildus nekustamā īpašuma hipotēkai pieprasīt no patērētāja kā kredītņēmēja citus saistību izpildes nodrošinājumus. Neviena no iepriekš minētajām institūcijām nenorādīja uz aktuālām problēmām vai šī jautājumu izskatīšanas steidzamību. Līdz ar to Ekonomikas ministrija norādīja, ka attiecīgie priekšlikumi par izmaiņām hipotekārās kreditēšanas regulējumā par tiesībām prasīt no patērētāja papildus nodrošinājumu būtu skatāmi ciešā kontekstā ar tiesībām un pienākumiem, kas hipotekārās kreditēšanas nozarei tiek noteikti ar Direktīvas prasībām, kā arī atzīmēja, ka kvalitatīvu un sabalansēta priekšlikuma izstrāde ir iespējama, izdiskutējot šo priekšlikumu Darba grupā, uzklausot arī nozares speciālistu viedokli. Tādēļ Ekonomikas ministrija aicināja Valsts kanceleju precizēt 2014.gada 24.marta rezolūcijā Nr.12/SAN-24 doto uzdevumu, paredzot, ka Ministru kabineta 2013.gada 11.jūnija sēdes protokollēmuma (prot. Nr.34 34.§) „*Informatīvais ziņojums "Par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai””* 5.punktā dotais uzdevums (Nr.2013-UZD-2050) tiktu izpildīts vienlaikus ar Direktīvas prasību pārņemšanu.

2014.gada 21.augustā Ekonomikas ministrs saņēma Ministru prezidentes L.Straujumas rezolūciju Nr.12/SAN-1384, ar kuru ekonomikas ministram tika uzdots priekšlikumus par Ekonomikas ministrijas 2014. gada 14. augusta vēstulē Nr.1-1-11843 minētā uzdevuma (Nr. 2013-UZD-2050) izpildes termiņa grozīšanu iesniegt atbilstoši Ministru kabineta 2009. gada 7. aprīļa noteikumu Nr. 300 "Ministru kabineta kārtības rullis" 244. punktā noteiktajai kārtībai tiesību akta projekta veidā.

Ņemot vērā iepriekš minēto, ar **2014.gada 9.decembra Ministru kabineta sēdes protoklollēmumu (prot. Nr.69 8.§) “Par Ministru kabineta 2013.gada 11.jūnija sēdes protokollēmuma (prot. Nr.34 34.§) „Informatīvais ziņojums "Par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai”” 5.punktā dotā uzdevuma izpildi”** uzdevuma izpildes termiņš tika pagarināts līdz 2015.gada 1.aprīlim.

2015.gada 1.martā Saeimā tika apstiprināti grozījumi “Patērētāju tiesību aizsardzības likuma”, kas tika virzīti, lai normatīvajā regulējumā nostiprinātu “nolikto atslēgu principu”.

 **Secinājumi**

Četri dažādi Ministru kabineta sēdes protokollēmumi šobrīd paredz pilnveidot patērētāju kreditēšanas tiesisko regulējumu vai pagarināt tā izpildes termiņu. Lielākā daļa no tiem ir zaudējuši aktualitāti vai arī ir precizējami atbilstoši esošajai situācijai.

Ņemot vērā iepriekš minēto, Ekonomikas ministrija aicina:

1. **Noteikt uzdevumu**, kas paredzētu Ekonomikas ministrijai sadarbībā ar Tieslietu ministriju sagatavot priekšlikumus patērētāju hipotekārās kreditēšanas tiesiskā regulējuma pilnveidošanai līdz 2015.gada 30.decembrim;

2. Atzīt par aktualitāti zaudējušu Ministru kabineta 2011.gada 29.marta sēdes protokollēmuma (prot. Nr.20 41.§) „Likumprojekts “Grozījumi Komerclikuma spēkā stāšanās kārtības likumā” 4.punktā minēto uzdevumu;

3. Atzīt par aktualitāti zaudējušu 2013.gada 11.jūnija sēdes protokollēmuma (prot. Nr.34 34.§) „Informatīvais ziņojums "Par hipotekārās kreditēšanas tiesiskā regulējuma nepilnību izvētējumu un priekšlikumiem tā pilnveidošanai”” 2. un 5.punktā minēto uzdevumu;

4. Atzīt par aktualitāti zaudējušu 2014.gada 9.jūlijaMinistru kabineta sēdes protokollēmumu (prot. Nr.32 3.§) “Likumprojekts “Grozījumi Komerclikuma spēkā stāšanās kārtības likumā” 4. un 5.punktā doto uzdevumu;

5. Atzīt par aktualitāti zaudējušu 2014.gada 9.decembra Ministru kabineta sēdes protoklollēmumu (prot. Nr.69 8.§) “Par Ministru kabineta 2013.gada 11.jūnija sēdes protokollēmuma (prot. Nr.34 34.§) „Informatīvais ziņojums "Par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai”” 5.punktā dotā uzdevuma izpildi”.

Ekonomikas ministre D.Reizniece-Ozola

|  |  |
| --- | --- |
| Vīza: Valsts sekretārs | R.Beinarovičs |

29.07.2015 11:28

1273

D.Brūklītis

67013213; Didzis.Bruklitis@em.gov.lv